Diari Oficial de la Generalitat Valenciana


Sumari del DOGV 7649, del 03-11-2015 (2015/8707)

RESOLUCIÓ de 5 d'octubre de 2015, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del XXXI Conveni Col·lectiu del Sector de la Indústria de Marroquineria i Afins de Castelló i València (codi 96737538832177).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7649

Data del DOGV
:   03-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8707


Data del document
:   05-10-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Castelló de la Plana
    * València
    * conveni col·lectiu

RESOLUCIÓ de 5 d'octubre de 2015, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del XXXI Conveni Col·lectiu del Sector de la Indústria de Marroquineria i Afins de Castelló i València (codi 55128966057460). [2015/8707]  
Vist el text del XXXI Conveni Col·lectiu del Sector de la Indústria de Marroquineria i Afins de Castelló i València subscrit per la comissió negociadora, la qual està integrada, de la part empresarial, per representants d'ASEMA (Associació d'Empresaris de Marroquineria i Afins de Castelló i València), i de la part dels treballadors, per representants dels sindicats UGT-FITAG i CCOO Federació d'Indústria, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i dipòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, la Subdirecció General de Relacions Laborals, d'acord amb el que estableixen l'article 51.1 de l'Estatut d'Autonomia de la Comunitat Valenciana, el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 4.3 de l'Ordre 37/2010, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i dipòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 5 d'octubre de 2015.- El subdirector general de Relacions Laborals: Juan Ignacio Soler Tormo.  
  
  
  
  
Trenta-uné Conveni Col·lectiu de Treball per a la Indústria de la Marroquineria i Afins de les Províncies de Castelló i València  
  
Conveni col·lectiu número XXXI (de l'1 gener de 2015 al 31.12.2016)  
  
Text del trenta-uné conveni col·lectiu de treball per a les províncies de València i Castelló, de les indústries de cuiros repujats, marroquineria, cinturons, lligues i tirants, corretges de rellotge, guarnicioneria i articles d'esport, articles de viatge i boteria, abreujadament, «marroquineria i afins»  
  
CAPÍTOL I  
Normes generals  
  
Secció primera  
Àmbits territorial, funcional i personal  
  
Article 1. Àmbit territorial  
El present conveni col·lectiu és d'aplicació obligatòria per a totes les empreses de les activitats que se citen en l'article següent, radicades a les províncies de Castelló i València. S'aplicarà, així mateix, a tots els centres de treball establits en estes províncies, encara que les empreses tinguen el domicili legal en altres províncies no afectades per este conveni, així com als centres de treball traslladats des d'altres províncies i a les empreses de nova creació.  
  
Article 2. Àmbit funcional  
El conveni obliga totes les empreses, treballadors i treballadores de cuiros repujats, marroquineria i estotgeria, cinturons, lligues i tirants, corretges de rellotge, guarnicioneria, talabarderia i articles d'esport, articles de viatge i boteria, fabricació de bosses de mà, cordovans, objectes complementaris, albarderia i fuets.  
Hi queden englobats tant fabricants, com distribuïdors, majoristes, importadors i qualsevol activitat comercial en la mediació de la qual s'incloga algun dels productes compresos en el paràgraf anterior, i en queda exclòs el comerç detallista o de venda exclusiva al consumidor final.  
No podran iniciar-se negociacions per a fer cap conveni d'àmbit menor sobre les matèries pactades en el present, sense coneixement de la comissió paritària.  
  
Article 3. Obligació total  
Les empreses afectades, ho seran en la seua totalitat, tret del que disposa l'article següent sobre àmbit personal.  
  
Article 4. Àmbit personal  
El conveni afectarà totes i tots els treballadors inclosos en el seu àmbit funcional, així com el personal que, d'ara endavant, forme part de les respectives plantilles de les dites empreses, amb les excepcions que assenyalen els articles 1 i 2 de l'Estatut dels Treballadors.  
  
Secció segona  
Compensació, absorbibilitat i garantia personal  
  
Article 5. Naturalesa de les condicions pactades  
Les condicions pactades formen un tot orgànic i indivisible i, als efectes d'aplicació, seran considerades globalment.  
  
Article 6. Compensació  
Les condicions pactades són compensables, en la seua totalitat, amb les que anteriorment regiren per imperatiu legal, jurisprudencial, contenciós administratiu, conveni col·lectiu, pacte de qualsevol classe, contracte individual, reglament intern, usos i costums locals o comarcals, millores voluntàries o per qualsevol altra causa.  
  
Article 7. Absorbibilitat  
Tenint en compte la naturalesa del conveni, les disposicions legals futures que impliquen variació econòmica en tots o en alguns dels conceptes retributius existents, o creació d'uns altres de nous, únicament tindran eficàcia pràctica si, globalment considerats i sumats als vigents, amb anterioritat al conveni, superen el nivell total dels establits en el dit document. En cas contrari es consideraran absorbits per les millores pactades en este conveni.  
  
Article 8. Garantia personal  
Es respectaran les situacions que, globalment, excedisquen del pacte en el contingut econòmic, i es mantindran estrictament ad personam.  
  
Secció tercera  
Vigència, durada, rescissió i revisió;   
clàusula de desvinculació salarial  
  
Article 9. Vigència  
El present conveni, amb independència de la data de la seua publicació en el Diari Oficial de la Comunitat Valenciana, produirà plens efectes i tindrà vigència amb efectes retroactius des de la data 1 de gener de l'any 2015 fins al 31 de desembre de 2016.  
  
Article 10. Durada i increment salarial  
La durada d'este conveni serà de dos anys de vigència, referida al període comprés entre l'1 de gener de l'any 2015 i el 31 de desembre de l'any 2016, comprenent tot l'any natural de 2015 i de 2016.  
  
  
  
Revisió salarial  
  
Any 2015:  
1r) L'increment salarial pactat per a l'any 2015 és del 0,7 % (un zero amb set per cent) sobre el concepte salarial «salari base» establit en el conveni en l'article 19. Este increment ja apareix reflectit en les taules salarials annexes al present text.  
2n) S'estableix una clàusula de revisió salarial respecte al concepte «salari base» regulat en l'article 19 del conveni, que serà d'aplicació al final de l'exercici 2015 i que consisteix i es concreta en l'excés que, sobre l'increment aplicat del 0,7 %, resulte de la taxa de variació anual de l'IPC general espanyol del mes de desembre de 2015. Si la taxa de variació anual de l'IPC general espanyol del mes de desembre fóra superior a l'increment aplicat del 0,7 %, el salari base s'incrementarà en el percentatge d'excés i la quantitat resultant s'aplicarà i abonarà amb caràcter retroactiu en una vegada. La present clàusula de revisió salarial té un límit màxim del 0,5 %; per tant, al marge de l'excés que resulte de les operacions anteriors, el salari base no podrà actualitzar-se per damunt de l'1,2 %.  
3r) Els conceptes salarials «incentiu o plus d'activitat» establits en l'article 23 del text legal i el concepte salarial «antiguitat» establit en l'article 20, que s'aplicaran l'any 2015, no tindran cap increment i es mantindran íntegrament les columnes salarials de l'any anterior, que es reprodueixen en la taula annexa.  
  
Any 2016:  
1r) L'increment salarial pactat per a l'any 2016 és de l'1,1 % (un u amb deu per cent) sobre el concepte salarial «salari base» establit en el conveni en l'article 19.  
2n) S'estableix una clàusula de revisió salarial respecte al concepte «salari base» regulat en l'article 19 del conveni, que serà d'aplicació al final de l'exercici 2016 i que consisteix i es concreta en l'excés que, sobre l'increment aplicat del 1,1 %, resulte de la taxa de variació anual de l'IPC general espanyol del mes de desembre de 2016. Si la taxa de variació anual de l'IPC general espanyol del mes de desembre de 2016 fóra superior a l'increment aplicat de l'1,1 %, el salari base s'incrementarà en el percentatge d'excés i la quantitat resultant s'aplicarà i abonarà amb caràcter retroactiu en una vegada. La present clàusula de revisió salarial té un límit màxim del 0,5 %; per tant, al marge de l'excés que resulte de les operacions anteriors, el salari base no podrà actualitzar-se per damunt de l'1,6 %.  
3r) Els conceptes salarials «incentiu o plus d'activitat» establits en l'article 23 del text legal i el concepte salarial «antiguitat» establit en l'article 20, que s'aplicaran l'any 2016, no tindran cap increment i es mantindran íntegrament les columnes salarials de l'any anterior.  
  
  
Article 11. Clàusula d'inaplicació de l'increment salarial i d'aplicació de l'article 82.3 de l'Estatut dels Treballadors  
Les empreses que acrediten els requisits exigits en l'article 82.3 de l'Estatut dels Treballadors, en relació a l'existència de causes, podran iniciar els procediments establits en l'esmentat article per a inaplicació de l'increment salarial establit en el conveni col·lectiu, i hauran de comunicar-ho als representants dels treballadors i a la comissió paritària del conveni, acompanyant la documentació que acredite les causes.  
  
En tals casos, la inaplicació de l'increment salarial o la fixació de l'increment de salaris inferior a l'establit per conveni s'adequarà en l'àmbit de l'empresa, després de la prèvia negociació amb la representació dels treballadors i treballadores, en el termini previst en l'article 41.4 de l'Estatut dels Treballadors, i si de l'esmentada negociació resultara que hi haguera acord entre la direcció i els representants dels treballadors, tal decisió estarà emmarcada dins d'un pla de viabilitat en què s'hauran de determinar amb exactitud les condicions salarials i la seua durada, l'actualització posterior dels salaris i que no podrà prolongar-se'n la inaplicació més enllà del moment en què resulte aplicable un nou conveni en la dita empresa. L'abonament de les diferències deixades de percebre s'efectuarà així que es constate objectivament que l'empresa té superàvit o beneficis en quantitat suficient per a cobrir les dites diferències.  
Per al tràmit del període de consultes, en el supòsit que no existisca representació legal de les treballadores i treballadors en l'empresa, s'entendrà atribuïda als sindicats més representatius i amb legitimació per a formar part de la comissió negociadora del present conveni col·lectiu, llevat que els treballadors decidiren atribuir la seua representació a una comissió integrada per treballadors de la mateixa empresa, triats d'acord amb l'article 41.4 de l'Estatut dels Treballadors.  
Ambdues parts, de mutu acord, podran substituir este termini traslladant la decisió a la comissió paritària. En este supòsit la resolució de la comissió paritària serà de compliment obligatori.  
En cas de desacord, a la finalització del període de consultes, qualsevol de les parts podrà sotmetre la discrepància a la comissió paritària del conveni que disposarà d'un termini màxim de set dies, a comptar des que la discrepància fóra plantejada, per a pronunciar-se. Si la comissió paritària del conveni no aconseguira un acord amb el vot favorable de la majoria dels membres, les parts ?i per a resoldre de manera efectiva les discrepàncies sorgides- podran sotmetre-les a la mediació o a l'arbitratge vinculant. Serà la mateixa comissió paritària qui, en el termini dels cinc dies següents a la finalització del termini per a resoldre, trametrà les actuacions i la documentació corresponent al Tribunal d'Arbitratge Laboral -TAL (procediment de solució extrajudicial de conflictes laborals de la Comunitat Valenciana, publicat en el DOCV de data 08.7.2010).  
Si s'opta per l'arbitratge vinculant, el laude arbitral tindrà la mateixa eficàcia que els acords en període de consultes  
Per al seguiment de l'acord les parts firmants es reuniran amb la periodicitat que acorden.  
  
Article 12. Denúncia conveni  
Les parts negociadores es reserven la faculta de denunciar el present conveni col·lectiu amb un termini de preavís de tres mesos abans de finalitzar-ne la vigència, de conformitat amb el que estableix l'article 85.3 de l'Estatut dels Treballadors.  
Ambdues parts negociadores del conveni es comprometen a iniciar la negociació del pròxim conveni dos mesos abans de la finalització del present. Si les negociacions es prolongaren per un termini que excedira el de vigència del conveni, les seues normes mantindran la vigència fins a l'aprovació del nou. Una vegada aprovat el nou conveni, les condicions econòmiques regiran des del primer dia de la seua vigència.  
  
Durant les negociacions per a la renovació del conveni, en defecte de pacte, se'n mantindrà la vigència. Les parts podran adoptar acords parcials per a la modificació d'algun o alguns dels continguts prorrogats, a fi d'adaptar-los a les condicions en què, després de la terminació de la vigència pactada, s'exercisca l'activitat en el sector. Estos acords tindran la vigència que les parts determinen.  
  
Les parts es sotmeten als acords interprofessionals d'àmbit estatal o autonòmic que preveu l'article 83 de l'Estatut dels Treballadors, per a resoldre de manera efectiva les discrepàncies existents després del transcurs del procediment de negociació sense aconseguir-se un acord, incloent-hi sotmetre la discrepància a un arbitratge, i en este cas el laude arbitral tindrà la mateixa eficàcia jurídica que el conveni col·lectiu i només serà recurrible d'acord amb el procediment i basant-se en els motius que estableix l'article 91 de l'Estatut dels Treballadors.  
Transcorreguts dos anys des de la denúncia del conveni col·lectiu sense que s'haja acordat un nou conveni o dictat un laude arbitral, mantindrà la seua vigència el text actual fins a la signatura d'un nou conveni col·lectiu.  
  
  
Secció quarta  
Vinculació a la totalitat  
  
Article 13. Vinculació a la totalitat  
En el cas que per qualsevol circumstància fóra rebutjat algun pacte del conveni, quedaria sense eficàcia pràctica i haurà de reconsiderar-se'n tot el contingut, excepte en el cas que afectara les condicions econòmiques per superar els límits que legalment pogueren existir, en el supòsit dels quals, únicament tals condicions serien modificades, adaptant-se als esmentats límits.  
  
  
  
Secció cinquena  
Comissió paritària  
  
Article 14. Creació de la comissió paritària  
Es crea una comissió paritària del conveni com a òrgan d'interpretació, arbitratge i conciliació, així com de vigilància en el compliment del dit conveni. Les seues funcions seran les següents:  
1a. Interpretació en l'aplicació de la totalitat de les clàusules del conveni.  
2a. Mediació en la totalitat dels problemes o qüestions que es deriven en la interpretació o aplicació del conveni, a més dels supòsits previstos concretament en el seu text.  
3a. Conciliació facultativa en problemes individuals o col·lectius. En el supòsit de no aconseguir-se acord en la Comissió, s'elaborarà preceptivament un informe que es sotmetrà als procediments establits en el V Acord de Solució Extrajudicial de Conflictes Laborals de la Comunitat Valenciana (DOGV 26.07.2005), les seues pròrrogues o possibles modificacions, subscrit per la Confederació Interprovincial d'Empresaris de la Regió Valenciana (CIERVAL), per la Confederació Empresarial de la Xicoteta i Mitjana Empresa de la Comunitat Valenciana (CEPYMEV), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CCOO-PV).  
4a. Vigilància en el compliment d'allò pactat.  
5a. Estudi de l'evolució de les relacions laborals entre les parts contractants.  
6a. Totes les altres activitats que tendisquen a la major eficàcia pràctica del conveni.  
7a. Mediació en la resolució de discrepàncies en l'aplicació de l'article 82.3 de l'Estatut dels Treballadors.  
8a. Aquelles altres funcions que li siguen conferides per disposició legal.  
  
Funcionament de la comissió  
1r. La comissió es reunirà a instància de qualsevol de les organitzacions representades, dins dels primers cinc dies de cada mes, i al lloc designat com el seu domicili, i les parts es posaran d'acord sobre el dia i l'hora en què haurà de celebrar-se la reunió.  
2n. La seu de l'esmentada comissió s'estableix als locals de l'associació empresarial del sector, sítia a València, al carrer Uruguai, número 11, despatx número 206, amb independència que les parts de forma extraordinària decidisquen fer les reunions en altres locals prèviament concertats.  
3r. L'esmentada comissió tindrà una composició paritària entre la representació empresarial i la social, i el seu nombre total serà de huit persones, corresponent quatre representants a la part empresarial, i dos representants a cada un dels sindicats, CCOO I UGT, que componen la part social, com a firmants del que convé.  
4t. Respecte a les vocalies que formen la comissió, seran les que les parts aporten el dia de la constitució de la comissió, procurant-se que les persones que les ocupen hagen pertangut a la comissió negociadora del present conveni.  
5t. En primera convocatòria no es podrà actuar sense la presència de totes les vocalies, siga titulars o suplents, i en segona convocatòria, l'endemà hàbil, s'actuarà amb les que assistisquen, i tindran vot únicament les vocalies presents.  
6t. Quant a la presa d'acords d'esta comissió, d'acord amb les funcions establides en este conveni, s'adoptaran per majoria simple de cada una de les dues parts representades que la integren.  
  
7m. En el funcionament de la comissió paritària es tindrà en compte la interpretació establida en el BOP número 93, de data 19 d'abril de 1996, per esta mateixa comissió.  
8u. Cada una de les parts representades en la comissió podrà designar persones assessores que no tindran vot però sí veu.  
9é. La sol·licitud de convocatòria de la comissió la farà qualsevol de les parts i en funció de l'existència de sol·licituds efectuades per empreses o treballadors del sector, dirigides a qualsevol de les organitzacions que la componen.  
  
  
  
Article 15. Solució extrajudicial de conflictes  
En els casos en què, a pesar de la intervenció de la comissió paritària que estableix l'article 14é. del vigent conveni, en matèria de mediació, romanga el desacord, podrà ser resolt a través dels procediments establits en el V Acord de Solució Extrajudicial de Conflictes Laborals de la Comunitat Valenciana, les seues pròrrogues o possibles modificacions, subscrit per la Confederació Interprovincial d'Empresaris de la Regió Valenciana (CIERVAL), per la Confederació Empresarial de la Xicoteta i Mitjana Empresa de la Comunitat Valenciana (CEPYMEV), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CCOO-PV).  
  
  
CAPÍTOL II  
Règim de treball  
  
Secció primera  
Organització del treball  
  
Article 16. Facultats de l'empresa  
1) L'organització del treball és facultat exclusiva de l'empresa. Sense minva de l'autoritat que correspon a l'empresa o als seus representants legals, els representants dels treballadors seran oïts en tot el que tinga relació amb l'organització i racionalització del treball.  
L'organització del treball comprén els punts que s'enumeren a continuació, de forma no exhaustiva sinó merament enunciativa:  
A. L'exigència de l'activitat, normalment i conseqüentment, del rendiment mínim establit.  
B. L'adjudicació de les màquines, ferramentes i la resta d'elements necessaris per a l'exercici de l'activitat del treballador i la treballadora.  
  
C. La fixació dels índexs de residus i de qualitat admissibles al llarg del procés de fabricació.  
D. La vigilància sobre l'atenció i la neteja de la maquinària, que haurà de dur-se a terme dins de la jornada de treball.  
E. Efectuar, durant el període d'organització del treball, les modificacions en els mètodes del treball, tarifes, distribució del personal, canvi de funcions i variacions de les màquines i dels materials, que faciliten l'estudi comparatiu amb situacions de referència o l'estudi tècnic de què es tracte.  
F. La mobilitat i redistribució del personal, d'acord amb les necessitats d'organització i de producció, respectant el salari professional aconseguit, sense perjuí de la formació professional i del necessari període d'adaptació.  
G. Durant el període d'adaptació, quan siga necessari, es respectarà la treballadora o treballador traslladat, el salari professional més els incentius que poguera continuar percebent en l'anterior lloc de treball.  
  
H. Durant el termini de tres mesos, comptats a partir de la data de finalització del període d'adaptació, quan procedisca, es respectaran, al treballador o treballadora, les tarifes d'incentius del lloc de procedència, si les dites tarifes són superiors a les regisquen en el nou lloc.  
  
I. La implantació d'un sistema de remuneració per incentiu, si s'aplicarà només a una o diverses seccions, també seran aplicables per a aquelles que experimenten, com a conseqüència, un augment de la càrrega de treball per damunt de l'activitat normal.  
J. S'adaptaran les càrregues de treball, rendiments i tarifes, a les noves condicions que resulten del canvi de mètodes operatoris, processos de fabricació, canvi de materials, màquines, o condicions tècniques.  
  
K. Establir la fórmula que es considere més idònia per al càlcul de retribucions.  
L. Determinar el sistema que s'ha de seguir per a obtindre rendiments superiors al normal, que és, a nivell d'empresa, el mínim exigible.  
LL. Qualificar el treball d'acord amb qualsevol dels sistemes internacionalment admesos.  
M. Aplicar un sistema de remuneració per incentius, i es podrà adoptar el que millor s'adapte a l'estructura funcional de l'empresa o tasca realitzada.  
N. Prohibir terminantment als productors la realització d'obra o treball per compte d'altri o pròpia, si són els propis de les activitats afectades pel conveni, ja que això suposaria un acte de concurrència il·lícita, en qualsevol dels dos supòsits.  
Ñ. Quan el rendiment d'un lloc de treball siga difícilment mesurable, caldrà ajustar-se a allò que estableix, en estos supòsits, l'article 23 d'este conveni.  
2) El procediment per a la implantació per l'empresa del sistema d'organització del treball serà el següent:  
a) Comunicar, a la representació legal dels treballadors de l'empresa, la decisió de modificar, en forma substancial, l'organització del treball, amb una antelació suficient a l'aplicació. Esta comunicació produirà efecte per a la totalitat de treballadores i treballadors de l'empresa.  
b) L'experimentació de les noves tarifes tindrà un termini màxim de deu setmanes.  
c) Demanar, acabat el període de prova, la conformitat o el desacord, raonat i per escrit, de la representació dels treballadors de l'empresa.  
d) De conformitat amb les facultats que té, en el termini de deu dies a comptar des de l'endemà de la recepció de l'escrit dels treballadors i treballadores, l'empresa decidirà sobre la implantació de les noves tarifes.  
e) Dins dels terminis establits en l'article 41 de l'Estatut dels Treballadors, les treballadores i treballadors podran recórrer, davant de la jurisdicció competent, contra la resolució de l'empresa, la qual haurà de remetre-li l'expedient complet per a la resolució que procedisca.  
  
f) Informar obligatòriament, cada treballador i treballadora, de l'especificació de les tasques assignades al seu lloc de treball, així com de la tarifa aplicable, i tindre a disposició del personal, en tot moment, les tarifes aprovades.  
g) El mateix procediment s'aplicarà en els casos de revisió de tarifes o de mètodes operatoris que en signifiquen alguna modificació.  
h) El manteniment de les tarifes i de l'organització del treball, proposats per l'empresa, fins i tot en cas de disconformitat dels seus treballadors, expressada a través de l'esmentada representació, és facultat de l'empresa, que no podrà imposar sancions per este motiu, abans de la resolució de la comissió paritària o de l'autoritat competent.  
  
i) Si durant el període de prova s'obtingueren activitats superiors a la normal, s'abonaran d'acord amb les tarifes establides, i s'haurà de regularitzar el total de les quantitats a percebre per este concepte, una vegada aprovades les tarifes.  
  
Secció segona  
Normes de productivitat  
  
Article 17. Definicions  
L'organització del treball tindrà en compte els principis i definicions següents:  
1r. Activitat normal en el treball és aquella que porta a terme una treballadora o treballador mitjà, conscient de la seua responsabilitat, amb un esforç constant i raonable, sense excessiva fatiga física i mental, sense l'estímul d'una remuneració per incentiu, i sota una direcció competent. Esta activitat és la que, en els distints i més comuns sistemes de mesurament, es correspon amb els índexs 100 i 60.  
2n. Activitat òptima és la màxima que pot realitzar una treballadora o treballador mitjà sense perjuí de la seua vida professional. Es correspon, en els anteriors sistemes de mesurament, amb els índexs 133 i 80.  
  
3r. Quantitat de treball a activitat normal és la que efectua una treballadora o treballador mitjà a activitat normal, inclòs el temps de recuperació.  
4t. Rendiment normal és la quantitat de treball que una persona efectua en una hora a activitat normal.  
5é. Rendiment òptim és la quantitat de treball que una persona realitza en una hora a activitat òptima.  
6é. Temps màquina és el que empra una màquina a produir una quantitat de tasca en condicions tècniques determinades.  
7é. Temps normal és l'invertit per una treballadora o treballador en una determinada operació, a activitat normal, sense incloure temps de recuperació.  
8é. Treball lliure és aquell en què el/la treballador/a pot desenvolupar l'activitat òptima durant tot el temps. La producció òptima en el treball lliure és la que es correspon amb el rendiment òptim.  
9é. Treball limitat és aquell en què el/la treballador/a no pot desenvolupar l'activitat òptima durant tot el temps. La limitació es pot deure al treball de la màquina, al fet de treballar en equip o les condicions del mètode operatori. Als efectes de remuneració, els temps d'espera del treballador o treballadora deguts a qualsevol de les anteriors limitacions seran abonats com si es treballara a activitat normal.  
  
10é. En el treball limitat, la producció òptima s'obtindrà tenint en compte que el temps de producció mínim és el temps màquina, incrementat a la quantitat de treball a màquina parada, realitzat a activitat òptima. En els casos corresponents es calcularan les interferències de màquina i equips.  
  
Secció tercera  
Rendiments  
  
Article 18. Rendiment pactat  
El rendiment normal, que és el corresponent a una activitat normal, és el mínim exigible pactat per les parts a nivell d'empresa, i l'empresa podrà determinar-lo en qualsevol moment, sense que no fer-ho signifique, ni puga interpretar-se, com desistiment d'eixe dret.  
Al dit rendiment normal correspondrà, com a remuneració, el salari conveni que es fixa en estos pactes.  
Les empreses que a l'entrada en vigor del conveni tingueren mesurat el rendiment normal dels productors, podran optar entre continuar amb els sistemes ja implantats o modificar-los; sempre d'acord amb les normes següents:  
A) Les primes i incentius que s'abonen en l'actualitat a rendiment normal quedaran absorbides pel salari conveni fins al límit possible, respectant les condicions més beneficioses existents a la seua entrada en vigor.  
B) Cas que el rendiment individualitzat dels llocs de treball siga difícilment mesurable, podran les empreses podran establir uns índexs de producció basats, exclusivament, en la mitjana de producció realitzada per cada equip, secció o conjunt de treballadors que realitzen una mateixa tasca.  
C) Quan les peculiars característiques de l'organització del treball d'una empresa facen pràcticament impossible la individualització de tasques en qualsevol de les formes expressades en l'apartat anterior, s'entendrà tot el personal de l'empresa com un sol equip.  
  
D) Serà potestatiu per a les empreses calcular la mitjana de producció dineràriament, amb base a la de l'últim trimestre de qualsevol dels tres anys anteriors al de l'entrada en vigor del present conveni, o la seua mitjana aritmètica, i s'empraran com a elements per al dit càlcul els corresponents al període objecte d'estudi, tenint en compte la revaloració de l'article i el temps treballat.  
  
CAPÍTOL III  
Condicions econòmiques  
  
Secció primera  
Conceptes retributius  
  
Article 19. Salari base conveni  
És la quantitat que s'abona al treballador o treballadora els dies laborals i festius com a remuneració del rendiment pactat; és a dir, del normal a activitat normal, que és el mínim exigible, incloent-hi en el concepte de dies festius, tant els diumenges com les festes laborals.  
  
  
Article 20. Antiguitat  
Els augments retributius per temps de servei en l'empresa consistiran en triennis del 3,5 % (tres i mig per cent) sobre la columna denominada «antiguitat consolidada», amb un límit màxim de sis triennis.  
La base de càlcul sobre la qual s'aplicarà el percentatge d'antiguitat serà la columna «antiguitat consolidada», que conté l'annex I d'este conveni.  
Els treballadors i treballadores que en data 1 de maig de 1996 ja hagueren superat eixe límit màxim de 6 triennis, mantindran el seu nombre de triennis, amb caràcter no incrementable, no compensable ni absorbible per cap altre complement de conveni.  
  
Article 21. Participació en beneficis  
La participació en beneficis es fixa en el 10 % (deu per cent) del salari conveni, incrementat si és el cas amb l'antiguitat, i comprén tant els dies laborables com els festius, per 14 pagues a l'any, que s'abonaran en les dotze mensualitats i en les dues pagues extraordinàries.  
  
  
Article 22. Gratificacions extraordinàries  
Són les d'estiu i Nadal, i consisteixen en el que tot seguit s'especifica.  
1. Per al personal obrer i subaltern: cada una en trenta dies, a salari base, més antiguitat si és el cas, més participació en beneficis.  
  
2. Per al personal administratiu, mercantil i tècnic no titulat: en trenta dies la d'estiu i en trenta la de Nadal, ambdues a salari base, més antiguitat si és el cas, més participació en beneficis.  
3. La d'estiu s'abonarà entre el 15 i el 20 de juliol.  
  
Article 22 bis. Plus de nocturnitat  
Les hores treballades durant el període comprés entre les deu de la nit i les sis del matí tindran la retribució establida d'acord amb la categoria professional del treballador o treballadora, incrementada com a mínim en un 25 % sobre tots els conceptes salarials.  
  
  
Article 23. Incentiu o plus activitat  
És la quantitat que podrà rebre el treballador o treballadora en el cas que el seu rendiment siga superior al pactat; és a dir, al normal o mínim exigible.  
1r) Quan el rendiment del treballador o treballadora siga superior al pactat, és a dir, al normal o mínim exigible, si l'excedira en un 25 %, que pels sistemes més comuns de mesurament, el centesimal i el sexagesimal, es representen tècnicament ?125 o 75- percebrà com a remuneració corresponent al dit excés de rendiment sobre el pactat, en concepte de plus activitat, una quantitat per dia laborable si es tracta de personal obrer, o mensual, si es tracta de la resta de les categories professionals, que queda reflectit en la columna de «plus d'activitat», de l'annex I.  
2n) Quan l'excés sobre el rendiment normal no arribe al 25 %, la quantitat a percebre serà proporcional al percentatge d'excés aconseguit, prenent com a base per a calcular-la l'assignada al dit 25 %.  
3r) Si es supera el 25 %, s'aplicarà la mateixa regla de proporcionalitat.  
4t) No obstant això, quan l'excés sobre el rendiment normal sobrepasse el 40 %, és a dir, quan les quantitats de treball obtingudes representen més del 140 % del rendiment normal, les empreses podran revisar-lo, així com el sistema d'incentius establits, siga quina siga la data de la seua determinació i establiment, sense que no fer-ho signifique ni puga interpretar-se com desistiment d'este dret.  
5é) Depenent els uns dels altres, tots els llocs de treball d'una empresa, el rendiment dels empleats administratius, mercantils, personal tècnic no titulat i subaltern, o de qualsevol altra categoria professional, serà igual al rendiment mitjà obtingut pel personal obrer.  
  
6é) Les treballadores i treballadors percebran l'import del plus d'activitat en la quantia que consta en la taula corresponent, amb fonament en la presumpció que aconsegueixen el 25 % d'excés sobre el rendiment normal, quan les empreses no tinguen mesurat este d'acord amb ells, o no hagen iniciat les actuacions necessàries amb este fi, o no n'hagen pactat el pagament, en ambdós casos, també d'acord amb ells.  
  
No obstant això, les empreses que, havent iniciat els tràmits de mesurament d'acord amb els treballadors i treballadores, si transcorreguts trenta dies naturals sense arribar-hi a un acord, no sotmeten les discrepàncies als organismes de mediació i arbitratge establits, i/o a la jurisdicció competent, perquè estos organismes resolguen les discrepàncies existents, quedaran obligades, a partir del dit termini, al pagament del plus d'activitat en la quantia que corresponga, amb fonament en l'expressada presumpció.  
El pacte per al seu pagament s'haurà de firmar en comissió mixta formada pel representant legal de l'empresa i els representants sindicals si n'hi ha, o entre aquell i els treballadors i treballadores, si no n'hi ha.  
7é) No obstant això, a les empreses que iniciaren les seues activitats amb personal assalariat en data posterior a l'entrada en vigor d'estos pactes, o siguen de nova creació, només se'ls podrà aplicar l'obligació establida en el primer paràgraf de l'apartat anterior quan hagen transcorregut quatre mesos des del començament de la seua activitat.  
8é) L'obligació de pagament dimanant de la presumpció establida en l'indicat paràgraf primer de l'apartat 6) d'este article s'extingirà en el moment en què les empreses hagen mesurat el rendiment normal o mínim exigible, o hagen iniciat les actuacions necessàries amb este fi o hagen pactat el pagament del plus d'activitat, sempre d'acord amb els seus treballadors i treballadores, i en la forma indicada en estos pactes.  
9. En aquelles empreses en què en l'actualitat no estiguen mesurats els temps corresponents al rendiment normal o mínim exigible, per mitjà d'un sistema, siga o no tècnic, es pactarà o mesurarà entre l'empresa i els seus treballadors i treballadores, amb base en el coneixement que ambdues parts tenen de la producció dels articles fabricats en l'empresa, és a dir, sense acomodar-se a sistemes tècnics.  
10. Les empreses portaran uns parts de treball en què s'anotarà la producció del treballador o treballadora, a fi de valorar-la, a l'efecte de satisfer-li, si és el cas, el corresponent plus d'activitat. Els dits parts hauran d'estar firmats pel treballador o treballadora, després de verificar l'exactitud del seu contingut i lliurar-li'n una còpia signada.  
  
11. L'obligació de pagament dimanant de la presumpció establida en el ja esmentat paràgraf primer de l'apartat 6) d'este article tampoc no serà aplicable quan els treballadors, incomplint el que s'hi estableix respecte d'això, s'hagen negat a dur a terme els tràmits de mesurament o pacte del rendiment normal o mínim exigible amb l'empresa, que quedarà exonerada, malgrat la dita falta de mesurament, de la referida obligació de pagament.  
12. Les empreses podran limitar, reduir o suprimir els incentius, amb caràcter general, per equips, seccions o individualment, quan les finalitats perseguides pel sistema no puguen aconseguir-se a conseqüència de la carència o disminució de treball en l'empresa, o quan, per falta d'aptitud, atenció o interés dels productors, no donen el degut rendiment o perjudiquen la qualitat de la producció, sense perjuí de les altres mesures que sobre el cas s'hi pogueren adoptar, en tot cas, amb un preavís de huit dies.  
13. Les empreses facilitaran al seu personal obrer, sempre que la demanda i les necessitats de producció ho permeten, la quantitat de treball que faça possible aconseguir un rendiment superior al normal o mínim exigible el qual serà determinat d'acord amb el que preveuen estos pactes.  
  
Article 24. Estall  
A les empreses que tinguen convingut o convinguen amb els seus treballadors i treballadores la remuneració de la producció pel sistema d'estall, mentre la mantinguen, no els seran aplicables les normes d'este conveni sobre incentius. Els imports de l'estall tindran els mateixos increments que els fixats per als altres conceptes retributius, al pactar un nou conveni o revisar el vigent.  
  
Article 25. Obligatorietat dels pactes  
Els rendiments normals, els incentius, i els pactes referents al seu mesurament, establiment i pagament, duts a terme entre les empreses i els seus treballadors o treballadores, d'acord amb el que preceptua este conveni, seran vàlids i obligaran ambdues parts, sense necessitat de cap altre requisit formal.  
  
Article 26. Hores extraordinàries  
L'abonament de les hores extraordinàries es s'efectuarà amb un increment del 75 % sobre el salari base que corresponga a cada hora ordinària. Per a això, es dividirà la retribució anual comprensiva del salari conveni, és a dir, la retribució del rendiment normal, més l'antiguitat, més la participació en beneficis, més les pagues extraordinàries, i es dividirà entre el nombre d'hores de la jornada laboral ordinària anual establida en el conveni. Esta fórmula servirà per al càlcul de l'hora ordinària base a aplicar el percentatge referenciat en el paràgraf anterior.  
També podran, les parts, optar per la compensació de les hores extraordinàries per temps de descans; en este cas, per cada hora extraordinària, al treballador o treballadora, li correspondrà una hora i quaranta-cinc minuts de descans.  
  
Article 27. Dietes  
Quan, per orde de l'empresa, el treballador o treballadora estiga obligat a efectuar despeses de manutenció fora de l'empresa, l'empresa li les abonarà, amb la justificació prèvia i en l'import exacte que conste en la documentació acreditativa que aporte; se n'estableixen els imports màxims següents:  
Mitja dieta: 12,46 -  
Dieta completa: 24,91 -  
Quantitats que l'empresa abonarà al treballador o treballadora, quan les merite.  
Finalitzada la vigència del conveni col·lectiu, els imports que estableix este precepte s'actualitzaran atenent a la inflació efectiva que s'haja produït durant els dos anys de durada del conveni.  
  
  
Article 28. Premi de fidelització  
Les empreses abonaran als treballadors amb deu o més anys d'antiguitat que, tenint l'edat que a continuació s'expressa, causen baixa, les quantitats següents: si causa baixa dins dels sis mesos següents al dia del compliment dels 60 anys d'edat, 1.617,85 ?; dels 61 anys d'edat, 1.291,15 ?; dels 62 anys, 1.129,76 ?; dels 63 anys, 968,35 ?, i dels 64 anys, 806,95 ?.  
Si causara baixa dins dels sis segons mesos a partir del dia de qualsevol dels compliments d'edat, percebrà la quantitat corresponent al de l'edat següent, excepte en el cas que esta siga la de 65 anys, en què no es percebrà cap quantitat.  
  
  
CAPÍTOL IV  
Contractació  
  
Secció primera  
Ingressos, període de prova i terminis de preavís  
  
Article 29. Ingressos i períodes de prova  
El període de prova en els contractes de treball estarà determinat pel grup professional en què es trobe el treballador o treballadora, i es distingirà entre:  
\* Grup professional segon: període de prova d'un mes  
\* Resta dels grups professionals: període de prova de tres mesos  
En el cas de contractacions temporals per un temps igual o inferior a un mes, el període de prova no podrà ser superior a la meitat del temps per al qual la treballadora o treballador va ser contractat.  
Durant el dit període la resolució de la relació laboral, podrà produir-se a instància de qualsevol de les parts durant el seu transcurs, sense preavís ni indemnització.  
La situació d'incapacitat temporal del treballador o treballadora durant el període de prova interromp el seu còmput.  
  
Article 30. Termini de preavís  
Quan el treballador o treballadora es propose cessar en el servei de l'empresa, haurà de comunicar-li el seu propòsit, per escrit, amb una antelació mínima que, per als distints grups professionals, serà el següent:  
- Grups professionals 1r i 2n, quinze dies  
- Grups professionals 3r i 4t, un mes  
L'incompliment dels terminis de preavís assenyalats donarà lloc a una sanció equivalent a l'import dels dies de salari que faltaren per a completar el període de preavís que corresponguera, i l'empresa podrà descomptar l'import de la sanció de les meritacions que haja de satisfer el treballador o treballadora en concepte de parts proporcionals de pagues extraordinàries i vacances.  
  
  
  
Secció segona  
Tipus de contracte  
  
Article 31. Contracte eventual per circumstàncies de la producció  
Este contracte té com a finalitat atendre les exigències circumstancials del mercat, l'acumulació de tasques o l'excés de comandes, fins i tot tractant-se de l'activitat normal de l'empresa.  
Podrà tindre una durada màxima de 6 mesos, dins d'un període de 12 mesos, comptats a partir del moment en què es produïsquen les dites causes. Si es concerta per menys de 6 mesos, pot ser prorrogat per una única vegada per acord de les parts, però sense que la suma dels períodes contractats excedisca dels 6 mesos i efectuant-se dins del període de 12 mesos de límit màxim.  
Respecte d'aquelles empreses que operen en el sector de la moda i que, per tant, la seua producció està condicionada a les eventualitats que sorgisquen de la demanda de productes derivada de les campanyes o temporades de primavera-estiu i de tardor-hivern, i que cada una comporta o pot comportar una activitat productiva de quatre mesos i mig en funció de les eventualitats, l'acumulació de tasques o les comandes que excedisquen de la previsió normal de l'empresa, el contracte temporal eventual podrà tindre una durada màxima de 9 mesos, dins d'un període de 12 mesos, comptats a partir del moment en què es produïsquen les dites causes. Si es concerta per menys de 9 mesos, pot ser prorrogat per una única vegada per acord de les parts, però sense que la suma dels períodes contractats excedisca dels 9 mesos i efectuant-se dins del període de 12 mesos de límit màxim.  
En el cas que no es produïsca la renovació amb caràcter indefinit d'este contracte, l'empresa indemnitzarà el treballador o treballadora amb l'import d'un dia de salari per cada mes treballat o fracció, en el cas que preste serveis per un temps inferior a un mes.  
Si el lloc de treball susceptible d'este tipus de contracte l'ocupara temporalment un o més treballadors durant un temps superior a 22 mesos en un període de 3 anys, la treballadora o treballador que ocupara eixe lloc i exercira l'activitat que li és pròpia, es convertirà en fix, periòdic de caràcter discontinu en les mateixes condicions que estableix l'article 35 d'este Conveni, que regula este tipus de contracte, i en els mínims que estableix.  
  
  
Article 32. Contracte per a la formació  
L'objecte d'este contracte és l'adquisició per part de la treballadora o treballador de la formació teòrica i pràctica necessària per a l'exercici adequat de l'ofici amb el nivell d'oficial tercera.  
Només poden ser contractades per esta modalitat les persones majors de 16 anys i les menors de 21 anys, i no podran haver exercit amb anterioritat el lloc de treball per al qual es contracta per un temps superior a 12 mesos.  
El nombre màxim de contractes per a la formació per empresa estarà en funció del nombre de treballadores i treballadors fixos en plantilla, amb l'escala següent:  
De 3 a 5 treballador(e)s: 2 aprenents  
De 6 a 9 treballador(e)s: 3 aprenents  
De 10 a 40 treballador(e)s: 4 aprenents  
De 41 a 50 treballador(e)s: 5 aprenents  
Resta: d'acord amb Llei  
La durada d'estos contractes no podrà ser inferior a 6 mesos ni superior a 3 anys. Si el contracte per a la formació excedira dels 2 anys, la treballadora o treballador es convertirà automàticament en fix de plantilla, i mantindrà en el tercer any de vigència de contracte les condicions establides per al contracte per a la formació.  
  
La jornada de treball efectiu en còmput global del contracte no podrà excedir del 75 % de la jornada ordinària durant el primer any, i caldrà que existisca un mínim del 25 % de la jornada d'eixe còmput global de durada del contracte amb dedicació a la formació teòrica, i del 85 % de la jornada d'eixe còmput global per al segon i tercer any de contracte, i caldrà que existisca un mínim del 15 % de la jornada d'eixe còmput global amb dedicació a la formació teòrica.  
La formació teòrica podrà distribuir-se a discreció de l'empresa en règim de concentració o en règim d'alternança amb el temps de treball efectiu, sense que puga excedir d'una setmana sense que el treballador o treballadora haja rebut docència almenys l'equivalent a un 15 % d'una jornada ordinària diària.  
Regirà el mateix període de prova que per al personal obrer integrat en el grup professional segon.  
La retribució de la treballadora o treballador contractat per a la formació és l'establida en la taula salarial de l'annex I del Conveni, i el dit import haurà d'adequar-se proporcionalment al temps de treball efectiu i, per tant, excloent el temps que dedique a la formació teòrica.  
  
Article 33. Contractes en pràctiques  
Té com a finalitat facilitar l'obtenció de la pràctica professional adequada al nivell d'estudis cursats pels treballadors o treballadores amb un títol universitari o de formació professional de grau mitjà o superior.  
Només són susceptibles d'este tipus de contracte els grups professionals on es troben adscrits les àrees funcionals pròpies del personal administratiu i mercantil. La durada del contracte no podrà ser inferior a 6 mesos ni excedir 1 any. La retribució serà del 75 % del salari fixat en conveni per a un/a treballador/a que exercisca el mateix lloc de treball o un d'equivalent.  
El període de prova serà d'un mes, tant per als titulats de grau mitjà com de superior.  
  
Article 34. Contracte per obra o servei determinat  
Este tipus de contracte de durada determinada s'emprarà quan es contracte un/a treballador/a per a la realització d'una obra o servei determinat, amb autonomia i substantivitat pròpia, dins de l'activitat de l'empresa i l'execució de la qual, encara que limitada en el temps, siga de durada incerta.  
Per a la seua formalització caldrà ajustar-se al que estableix la legislació vigent en data celebració del contracte.  
  
Article 35. Contracte a temps parcial i contracte fix discontinu de dates incertes  
A) El contracte de treball a temps parcial, amb l'acord previ exprés empresa-treballador, disposa que podrà pactar-se un nombre d'hores complementàries que no excedisca d'un 60 % de les hores ordinàries contractades, sense que en cap cas es puga superar el nombre màxim d'hores establit en el conveni.  
B) El contracte fix discontinu de dates incertes es regirà segons el que estableix l'article 15.8 de l'Estatut dels Treballadors i amb les condicions següents:  
- La jornada mínima anual serà de 90 dies, de forma que es garantirà, al treballador o treballadora, l'alta a jornada completa estos 90 dies en l'any natural.  
- El contracte es formalitzarà per escrit, amb indicació dels mesos en què puga ser alta o baixa de l'empresa sobre la base de ritmes històrics o previsibles de la seua activitat.  
- Les empreses establiran llistes, per llocs de treball de les treballadores o treballadors afectats per esta modalitat contractual, als efectes de determinar l'orde de crida per a cada lloc de treball, estes llistes es formalitzaran per escrit i el preavís per a la crida del treballador o treballadora s'haurà de fet com a mínim amb una antelació de 10 dies. En el cas que el treballador o treballadora no acudisca a la crida, sense justa causa, es produirà la seua baixa automàtica de la llista i s'extingirà el contracte a tots els efectes. De la llista i de l'escrit de crida es donarà trasllat als representants sindicals en l'empresa.  
- L'empresa comunicarà per escrit la conclusió anual de la temporada. En els mesos que en el contracte s'indiquen com de reincorporació, l'empresa haurà de notificar la no-incorporació com a mínim amb 10 dies d'antelació, si esta no tinguera treball, a fi de documentar la tramitació del procediment adequat per al treballador o treballadora en eixe cas.  
- No es computaran, als efectes d'antiguitat, els períodes d'inactivitat laboral.  
  
Article 36. Contracte de relleu  
El treballador o treballadora, a partir de l'edat de 60 anys, tindrà dret a la celebració del contracte de treball a temps parcial previst en l'article 12.6 de l'Estatut dels Treballadors per jubilació parcial, sempre que manifeste la seua voluntat de cessar definitivament en la seua prestació de serveis al complir com a màxim l'edat de 65 anys, i l'empresari quedarà obligat a atorgar el referit contracte. No obstant això, s'estarà sempre a la normativa laboral i de seguretat social que es trobe vigent en cada moment.  
  
Article 37. Incentivació i foment de la contractació indefinida  
Totes les persones afectades per este conveni que estigueren empleades a través de contractes de durada determinada o temporal podran, de mutu acord amb l'empresa, convertir-los en contractes de treball per al foment de la contractació indefinida en les condicions i amb els beneficis que preveu la llei.  
  
Article 38. Obligacions empresarials en matèria de contractes i subcontractes  
En el supòsit de subcontractació d'activitats industrials corresponents a la pròpia activitat de l'empresa principal, caldrà ajustar-se al que s'assenyala a continuació, així com a la legislació general aplicable al supòsit.  
Quan l'activitat subcontractada es desenvolupa al mateix centre de treball, l'empresa assumeix una responsabilitat solidària amb l'empresa subcontractista en relació amb el compliment en esta de les condicions laborals (salaris, condicions de treball i de salut i seguretat) fixades en el present conveni. En este supòsit, l'empresa assumeix, a més, l'expressa responsabilitat de coordinar les activitats de prevenció de riscos establida en l'art. 24 de la Llei de Prevenció de Riscos Laborals, i examinarà, a més, amb els representants dels treballadors, el desenvolupament d'esta obligació.  
Quan l'activitat a què es refereix el paràgraf primer no es desenvolupe al mateix centre de treball de l'empresa subcontractant, sinó en el de l'empresa subcontractista, la primera s'obliga a vetlar perquè la segona aplique correctament les disposicions del present capítol, i a donar compte d'esta funció als representants dels treballadors.  
  
  
CAPÍTOL V  
Règim de treball  
  
Secció primera  
Jornada de treball  
  
Article 39. Jornada de treball  
S'estableix la jordana ordinària anual màxima en 1.786 hores de treball efectiu, referides a cada treballador o treballadora durant l'any 2015 i 2016.  
  
Article 40. Ordenació anual de la jornada  
A fi d'adequar la capacitat de les empreses a la càrrega de treball existent en cada moment, s'estableix una flexibilitat de la jornada, a instància de l'empresa i vinculant per al treballador o treballadora, que es regularà de la manera següent:  
1r. La distribució de la jornada en cada empresa es confeccionarà sobre la base de les hores anuals de treball efectiu cada any, a l'inici de l'any natural o de cada campanya.  
2n. L'empresa podrà, al·legant raons de caràcter tècnic, organitzatiu i/o productiu, variar la distribució de la jornada i incrementar-la sense sobrepassar els límits que com a jornada ordinària anual està establida en l'article anterior ni la jornada màxima diària que està establida en 9 hores, o bé reduir-la per a respectar els màxims anuals que estableix este conveni.  
3r. La dita distribució de la jornada haurà de respectar en tot cas, els períodes mínims de descans diari i setmanal previstos per la llei, i els treballadors i les treballadores hauran de conéixer amb un preavís mínim de 5 dies, el dia i l'hora de la prestació o no del treball resultant de l'aplicació d'este article. La reducció de la jornada no implicarà minva de salari, i l'increment de la jornada es compensarà amb períodes de descans.  
4t. Els descansos compensatoris es gaudiran en els períodes de menor treball i sempre dins de l'any natural.  
5é. Procedirà indistintament la major o menor realització de jornada en funció dels distints períodes d'activitat empresarial, per la qual cosa la compensació podrà produir-se amb caràcter previ o després del temps de major càrrega de treball.  
6é. Queden suprimides les hores extraordinàries sempre que existisca la flexibilitat de la jornada exposada. En cas de no aplicació de la flexibilitat de la jornada exposada, quedaran subsistents les hores extraordinàries, amb els màxims que estableix la llei.  
7é. Els descansos compensatoris es gaudiran en els períodes de menor treball en les empreses del sector i sempre abans del 31 de desembre de cada any, les hores d'excés s'acumularan per a descansar en dies complets o la seua fracció.  
  
Article 41. Vacances  
1) El període anual de vacances retribuïdes serà de 31 dies naturals per a tot el personal, de les quals es podrà gaudir 21 dies interromputs en el període comprés entre l'un de juny i el trenta de setembre de cada any, excepte acord contrari en l'empresa.  
Els 31 dies de vacances s'entenen a tots els efectes com retribuïts i no recuperables.  
2) Este període es concedirà al personal que porte, com a mínim, un any al servei de l'empresa.  
3) Els treballadors o treballadores, que a l'iniciar-se l'època de gaudi, porten menys d'un any al servei de l'empresa tindran dret al període corresponent al temps que porten treballant.  
4) Si l'empresa concedeix les vacances en bloc a tot el personal i procedeix al tancament del centre de treball, això es farà garantint, als treballadors i treballadores que porten menys d'un any al servei de l'empresa, la seua ocupació efectiva durant este període de temps, tret que, per acord entre l'empresa i el/la treballador/a, s'accepte gaudir del període complet de tancament de les instal·lacions de l'empresa; si bé en este cas percebrà, la retribució completa conforme al període vacacional, i romandrà en alta en la Seguretat Social tot el període de gaudi de vacances establit per a la resta de treballadors i treballadores.  
  
5) Si les vacances es concediren per torns, per a designar el personal que haja de formar part de cada torn, s'establirà un orde rotatori subordinat exclusivament als grups professionals, a fi que la plantilla que quede en l'empresa, reduïda quant al nombre, siga homogènia pel que fa a l'estructura funcional, amb la plantilla total.  
  
6) Les vacances, que hauran d'iniciar-se sempre en dilluns, seran retribuïdes amb el salari corresponent a activitat normal, és a dir, amb el salari conveni més l'antiguitat, si és el cas, i la participació en beneficis, incrementat amb la quantitat resultant d'amitjanar el plus d'activitat diari meritat pel treball durant les tretze setmanes anteriors a la setmana en què comence a gaudir-les.  
7) La coincidència del període de gaudi de vacances amb el període de suspensió del contracte per part, adopció o acolliment previst en l'art. 48 de l'Estatut dels Treballadors, donarà dret a la treballadora o treballador a gaudir dels dits dies coincidents en altres dates, que es convindran amb l'empresa.  
  
Article 42. Permisos i excedències  
Caldrà ajustar-se al que disposa l'Estatut dels Treballadors i normes que el modifiquen o aclarisquen.  
Concretament, entre altres aspectes els permisos retribuïts seran:  
1. El treballador o treballadora, previ avís i justificació, podrà absentar-se del treball, amb dret a remuneració, per algun dels motius i pel temps següents:  
a) Quinze dies naturals, en cas de matrimoni.  
b) Dos dies pel naixement de fill i per la defunció, accident o malaltia greus, hospitalització o intervenció quirúrgica sense hospitalització que necessite repòs domiciliari, de parents fins al segon grau de consanguinitat o afinitat. Quan per eixe motiu el treballador necessite fer un desplaçament a este efecte, el termini serà de quatre dies.  
  
c) Un dia per trasllat del domicili habitual.  
d) Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a durada de l'absència i a la compensació econòmica.  
Quan el compliment del deure abans referit supose la impossibilitat de la prestació del treball degut en més del vint per cent de les hores laborables en un període de tres mesos, l'empresa podrà passar al treballador afectat en la situació d'excedència que regula l'apartat 1 de l'article quaranta-sis d'esta llei.  
En el cas que el treballador o treballadora, per compliment del deure o exercici del càrrec, perceba una indemnització, se'n descomptarà l'import del salari a què tinguera dret en l'empresa.  
e) Per a realitzar funcions sindicals o de representació del personal en els termes establits legalment o convencionalment.  
f) Pel temps indispensable per a la realització d'exàmens prenatals i tècniques de preparació al part que han de realitzar-se dins de la jornada de treball.  
2. Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dues fraccions. La durada del permís s'incrementarà proporcionalment en els casos de part múltiple.  
La dona, per pròpia voluntat, podrà substituir este dret per una reducció de la jornada en mitja hora amb la mateixa finalitat o acumular-la en jornades completes en els termes que preveu la negociació col·lectiva o l'acord a què arribe amb l'empresari, respectant, si és el cas, el que s'hi ha establit.  
Este permís podrà ser gaudit indistintament per la mare o el pare, en el cas que ambdós treballen.  
3. En els casos de naixements de fills prematurs o que, per qualsevol causa, hagen de romandre hospitalitzats a continuació del part, la mare o el pare tindran dret a absentar-se del treball durant una hora. Així mateix, tindran dret a reduir la jornada de treball fins a un màxim de dues hores, amb la disminució proporcional del salari. Per al gaudi d'este permís caldrà ajustar-se al que preveu l'apartat 5 d'este article.  
  
4. Quin, per raons de guarda legal, tinga al seu càrrec directe algun menor de dotze anys o una persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la meitat de la durada d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.  
La reducció de jornada prevista en el present apartat és un dret individual dels treballadors, dones o hòmens. No obstant això, si dos o més treballadors de la mateixa empresa generaren este dret pel mateix subjecte causant, l'empresari podrà limitar-ne l'exercici simultani per raons justificades de funcionament de l'empresa.  
  
5. La concreció horària i la determinació del període de gaudi del permís de lactància i de la reducció de jornada, previstos en els apartats 4 i 5 d'este article, correspondrà a la treballadora o treballador, dins de la jornada ordinària, i haurà de preavisar l'empresari amb quinze dies d'antelació de la data en què es reincorporarà a la jornada ordinària.  
  
Les discrepàncies sorgides entre empresari i treballador/a sobre la concreció horària i la determinació dels períodes de gaudi previstos en els apartats 3 i 4 d'este article les resoldrà la jurisdicció competent, a través del procediment establit en l'article 138 bis de la Llei de Procediment Laboral.  
6. La treballadora víctima de violència de gènere tindrà dret, per a fer efectiva la protecció o el dret a l'assistència social integral, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
  
Estos drets es podran exercitar en els termes que per a estos supòsits concrets establisquen els convenis col·lectius o els acords entre l'empresa i els representants sindicals, o de conformitat amb l'acord entre l'empresa i la treballadora afectada. A falta d'això, la concreció d'estos drets correspondrà a la treballadora, i s'hi aplicaran les regles establides en l'apartat anterior, incloses les relatives a la resolució de discrepàncies.   
Quant a les excedències:  
- Excedència per a l'atenció de filles i fills. Els treballadors tindran dret a un període d'excedència d'una durada no superior a tres anys per a atendre cada fill/a, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar des de la data de naixement o, si és el cas, de la resolució judicial o administrativa. Els successius fills donaran dret a un nou període d'excedència que, si és el cas, posarà fi al que es gaudira. Quan el pare i la mare treballen, només un d'ells podrà exercitar este dret.  
  
- Excedències per a l'atenció de familiars. També tindran dret a un període d'excedència de durada no superior a un any, els treballadors per a atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda.  
  
L'excedència prevista en el present apartat és un dret individual dels treballadors, hòmens o dones. No obstant això, si dos o més treballadors de la mateixa empresa generaren este dret pel mateix subjecte causant, l'empresari podrà limitar-ne l'exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, el seu inici donarà fi al que, si és el cas, es gaudira.  
  
Durant tot el període d'excedència, regulada en els apartats 3 i 4, els treballadors tindran dret a la reserva del lloc de treball i que el temps del gaudi siga computat als efectes d'antiguitat; així mateix tindran dret a l'assistència a cursos de formació professional, a la participació del qual hauran de ser convocats per l'empresari, especialment en ocasió de la reincorporació.  
  
CAPÍTOL VI  
Grups professionals  
  
Article 43. Grups professionals  
Grup professional 1r. Subalterns  
Este grup engloba una sèrie d'activitats que no són pròpies de l'ofici de la marroquineria, però que són comunes en totes les empreses del sector. En general són tasques de caràcter manual o de vigilància, que no requereixen cap precisió, que s'executen segons instruccions concretes, clarament establides, que requereixen preferentment esforç físic o atenció i que no necessiten de formació específica, excepte l'ocasional d'un període d'adaptació.   
Les antigues categories professionals que quedarien descrites en este grup professional són les especialitats professionals següents:  
Magatzemista. És qui als magatzems de productes auxiliars i la resta de materials necessaris en té cura de la recepció, ordenació i despatx, i registra els moviments que hi ha hagut durant la jornada en els llibres corresponents.  
Llister. És qui anota les faltes d'assistència i puntualitat, les hores extraordinàries i treballs realitzats pel personal, i transmet les dites anotacions a l'oficina corresponent.  
Ordenança. És qui amb elementals coneixements i responsabilitat realitza encàrrecs, rep i lliura correspondència i documents, cuida dels accessos a la fàbrica o locals propis de l'empresa, fent-hi funcions de custòdia i vigilància, i pot efectuar a les oficines treballs d'índole elemental per ordre específica dels seus superiors.  
  
Xòfer. És qui, estant en possessió del necessari permís de conducció, té a càrrec seu el maneig dels camions, cotxes, tractors i la resta de vehicles propietat de l'empresa. És la persona responsable del vehicle posat a la seua disposició, mentres hi estiga treballant.  
Grum o ordinari. És qui, no tenint els elementals coneixements sobre els encàrrecs, tramitació de documents i treballs de l'oficina, per raó de la seua edat, compresa entre els 16 i els 18 anys, desconeix la transcendència de la seua gestió per a l'empresa i, per tant, té una responsabilitat limitada sobre els resultats, realitzant les mateixes funcions que l'ordenança.  
  
Grup professional 2n. Personal obrer  
Este grup engloba una sèrie d'activitats que són pròpies i específiques del sector de la marroquineria. L'enquadrament de les treballadores i treballadors inclosos en el present grup serà el resultat de la conjunta ponderació dels factors següents: coneixements i experiència, iniciativa, autonomia, responsabilitat, comandament i complexitat.  
  
Este grup es divideix al seu torn en diferents nivells que, novament al seu torn, es divideixen en distintes categories professionals.  
Nivell 1. Funcions consistents en operacions que s'executen de forma autònoma, que exigeixen habitualment iniciativa per part dels treballadors o treballadores que els exerceixen, i que en comporten, sota supervisió, la responsabilitat, confeccionant i desenvolupant projectes complets segons instruccions.  
Oficial de 1a. És la persona que executa qualsevol dels treballs propis de la marroquineria que es desenvolupen en l'empresa, amb qualsevol tipus de productes o matèria primera que s'hi utilitzen, i que, coneixent tots i cada un dels processos de fabricació, és capaç de començar i acabar qualsevol peça, fins i tot aquelles que, per la qualitat o la noblesa dels materials emprats, supose especial un gust i delicadesa en l'acabat i presentació, cada un en la seua especialitat i en el temps adequat.  
  
Coneixement: màxim  
Iniciativa: màxim  
Autonomia: màxim  
Responsabilitat: màxim  
Comandament: màxim  
Complexitat: màxim  
Tallador de pell de 1a. És la persona que, partint d'un patró, és capaç de tallar amb la màxima perfecció i aprofitament qualsevol classe de pell, incloses les de rèptil.  
Xiflador de 1a. És la persona que, a mà o mecànicament, rebaixa amb el màxim aprofitament i mínima deixalla, qualsevol classe de pells, incloses les exòtiques.  
Muntador de 1a en articles de viatge i en carteres de documents en pell. És la persona que, coneixent a la perfecció els processos de fabricació propis d'estes especialitats, és capaç de començar i acabar amb la màxima perfecció, qualsevol peça, fins i tot aquelles que, per la seua qualitat o la noblesa dels materials emprats, supose un especial gust i delicadesa en l'acabat i presentació.  
Maquinista de 1a. És la persona capaç de cosir amb qualsevol dels tipus de màquines emprades en estes indústries qualsevol peça, en qualsevol material i amb la màxima perfecció.  
Muntador de 1a en marroquineria, cinturons, corretges de rellotge, etc. És la persona que, rebent les peces de tall o cosides pròpies d'estes especialitats, és capaç de muntar-les i allistar-les, fins i tot aquelles confeccionades amb les pells més fines i els materials més delicats, i hi col·loca amb la major perfecció els tancaments i les embocadures.  
  
Nivell 2n. Funcions consistents en l'execució d'operacions que encara que es realitzen sota instruccions precises, requereixen uns adequats coneixements professionals i aptituds pràctiques per a complir correctament les comeses, i han de tindre una notòria experiència adquirida en tots els camps.  
Oficial de 2a. És la persona que executa els mateixos treballs que els o les oficials de 1a, amb la suficient correcció i eficàcia, encara que sense arribar a la perfecció exigible a aquell(e)s.  
Coneixements i experiència: màxim  
Iniciativa: mitjà  
Autonomia: mitjà  
Responsabilitat: mitjà  
Comandament: mitjà  
Complexitat: màxim  
Tallador de pell de 2a. És qui executa els mateixos treballs que els o les de 1a, però sense la perfecció exigible a aquell(e)s.  
Xiflador de 2a. És qui fa els mateixos treballs que els o les de 1a, però sense arribar a la perfecció exigible a aquell(e)s.  
Muntador de 2a en articles de viatge i en carteres de documents en pell. És qui fa els mateixos treballs que els o les de 1a, però sense arribar a la perfecció exigible a aquell(e)s.  
Maquinista de 2a. Són els que realitzen els mateixos treballs que els o les de 1a, però sense la perfecció exigible a aquell(e)s.  
Muntadors de 2a en marroquineria, cinturons, corretges de rellotge, etc. Executen els mateixos treballs que els o les de 1a, però sense arribar a la perfecció exigible a aquell(e)s.  
  
Nivell 3r. Són funcions consistents en l'execució d'operacions realitzades seguint un mètode de treball precís, que requereixen adequats coneixements professionals i aptituds pràctiques sense que siga exigible una contrastada experiència adquirida en tots els camps.  
Oficial de 3a. És la persona que, havent realitzat i acabant l'aprenentatge i havent adquirit un nivell òptim en l'execució, no ha aconseguit encara ni els coneixements ni la pràctica indispensables per a efectuar els treballs exigibles a l'oficial de 2a.  
Coneixements: mínim  
Iniciativa: manca  
Autonomia: manca  
Responsabilitat: mitjà  
Comandament: manca  
Complexitat: mínim  
  
Nivell 4t. Es refereix al personal obrer que executa operacions segons instruccions concretes, clarament establides, amb un alt grau de dependència que requereixen preferentment esforç físic i/o una mínima atenció, i no necessiten d'una formació concreta  
Especialista. És l'operari o operària que realitza treballs auxiliars per als quals no cal un període d'aprenentatge però si un període de pràctica i adaptació, i que és capaç de realitzar els treballs següents: tallar folres, folrar, encolar, soldar, premsar, encunyar i d'altres anàlegs als citats, tots amb la major perfecció i rendiment.  
  
Coneixement i experiència: mínim  
Iniciativa: manca  
Autonomia: manca  
Responsabilitat: mitjà  
Comandament: manca  
Complexitat: mínim  
Peó. És qui executa treballs per als quals no cal cap preparació, ni coneixements teòrics ni pràctics de cap classe, sinó només l'aportació d'esforç físic i que no exigeixen més condició que l'atenció.  
  
Coneixement i experiència: manca  
Iniciativa: manca  
Autonomia: manca  
Responsabilitat: mínim  
Comandament: manca  
Complexitat: manca  
Aprenent-conveni. Són aprenents les persones majors de setze anys d'edat i menors de vint-i-u que, alhora que treballen, adquireixen els coneixements necessaris per a l'exercici d'un ofici en la indústria de la pell.  
Durant el període d'aprenentatge, l'aprenent haurà de practicar en totes i cada una de les màquines que componguen la seua secció, per a poder aconseguir la categoria d'oficial de tercera.  
Supeditant la quantitat i rendiment en el treball a la qualitat de l'obra realitzada i a l'ensenyança efectiva d'un ofici, que constitueix la raó de ser de l'aprenentatge, es descarta assenyaladament la pràctica d'incentius individuals que exigisquen un rendiment no apte per a les condicions físiques i experiència professional de l'aprenent; de manera correlativa, l'aprenent haurà d'aportar l'esforç i interés necessari a la formació professional i accés a la categoria superior.  
La durada de l'aprenentatge serà de tres anys i, durant eixe temps, l'aprenent percebrà el salari establit en les taules salarials de l'annex I.  
  
Treballadors contractats per a la formació. Són les persones que, a tenor del contracte que regula les seues relacions laborals amb l'empresa, s'obliguen a aprendre l'ofici, i l'empresa, alhora que utilitza el seu treball, igualment s'obliga a ensenyar-los les habilitats i els coneixements necessaris per a una completa formació professional. La seua regulació l'estableix l'article 11.2 de l'Estatut dels Treballadors en relació amb l'article 32é del present conveni col·lectiu.  
  
Grup professional 3r. Personal administratiu i mercantil  
Este grup engloba una sèrie d'activitats que no són especifiques de l'ofici, però que són comunes de totes les empreses del sector. En general són les activitats de caràcter administratiu i mercantil pròpies de tota empresa; com ara la redacció de correspondència comercial, el càlcul de preus a la vista d'ofertes rebudes, la recepció i tramitació de comandes, propostes de contestació, parts de comptabilitat, la revisió i distribució de mercaderies, amb registre en llibres o màquines, a l'efecte de moviments diaris i venedores o venedors especialitzats.  
  
Este grup es divideix al seu torn en diferents nivells que, novament al seu torn, es divideixen en distintes àrees professionals.  
Nivell 1r. Són aquelles funcions que s'executen sota instruccions concretes, clarament establides i amb un alt grau de dependència, que exigeixen normalment coneixements professionals de caràcter elemental. Les actuals àrees professionals són les següents:  
Telefonista. És qui té com a missió principal el maneig de la centraleta electrònica i altres sistemes per a la comunicació interior i exterior, i pot, a més, realitzar funcions administratives o de recepció que siguen compatibles amb la seua tasca principal.  
Dependent de magatzem. És la persona que, sota les ordres de la o del cap de magatzem, rep les mercaderies, les distribueix en els estants i prepara i despatxa les comandes, confeccionant les notes corresponents per al seu registre en els llibres.  
Auxiliar. És qui, sense iniciativa pròpia, i sent responsable del seu treball, realitza funcions elementals, administratives i/o comercials i, en general, les purament mecàniques i inherents al desenvolupament d'aquelles.  
  
Nivell 2n. Són funcions consistents en l'execució de tasques de caràcter administratiu o mercantil, que es realitzen sota instruccions precises, però que requereixen uns adequats coneixements professionals i aptituds pràctiques, la responsabilitat de les quals està limitada per una supervisió directa i sistemàtica. Les actuals àrees professionals són les següents:  
Viatjant. És qui, a les ordes del cap immediat/a i al servei exclusiu de l'empresa, a la plantilla de la qual pertany, amb els coneixements necessaris per a la missió encomanada, ja siga en viatge de ruta prèviament assenyalada, en plaça o en ambdues modalitats, segons s'haja convingut, s'encarrega de l'adquisició de les matèries primeres necessàries o bé de la venda dels productes elaborats o subproductes, informa sobre orientació del mercat i, quan no realitza estes funcions, efectua els treballs afins a la seua tasca principal que li són encomanats.  
  
Oficial de 2a administratiu. És qui, amb iniciativa i responsabilitat restringides, realitza comeses com ara auxiliars de comptabilitat, organització d'arxius i fitxers, taquimecanografia en idioma nacional, etc.  
  
  
Nivell 3r. Són funcions que exigeixen habitualment iniciativa i raonament per part de les persones encarregades de l'execució, i que en comporten, sota supervisió, la responsabilitat, que poden ser ajudat per altres persones. Les actuals àrees professionals són les següents:  
  
Oficial de 1a administratiu. És qui, amb plena iniciativa i responsabilitat realitza, amb o sense empleats o empleades a les seues ordres, comeses, com ara caixer, facturacions i càlcul, estadístiques, seients en llibres de comptabilitat, liquidació i càlcul de nòmines i seguretat social, intèrpret d'idiomes, maneig de màquines comptables i ordinadors, taquimecanografia en idioma estranger, etc.  
Cap de magatzem. És l'empleat o empleada que dirigeix, sota la seua responsabilitat, tot el moviment d'entrades i eixides de material, així com l'atenció i vigilància dels llibres de registres.  
Cap de compres i vendes. És qui, amb sencera responsabilitat de les funcions del seu càrrec i, sota les ordres del director o directora comercial, s'encarrega tant de l'adquisició de les matèries primeres, com dels productes auxiliars d'altres materials necessaris i subproductes, i informa sobre l'orientació i les tendències del mercat.  
Cap de negociat. És la persona que, a les ordes del seu cap immediat/a, porta la responsabilitat, el control i la direcció de dos o més departaments o negociats, i està encarregada d'orientar i imprimir-los unitat, distribuint i dirigint el treball entre les/els oficials, auxiliars i la resta de personal que en depenga, tot aportant les seues iniciatives.  
Cap de secció. És qui, a les ordes de la directora o director administratiu o comercial, porta la responsabilitat, el control i la direcció de dos o més departaments o negociats, i està encarregat d'orientar i imprimir-los unitat, distribuint i dirigint el treball, i aportant iniciatives per al seu bon funcionament.  
  
Grup professional 4t. Personal tècnic no titulat  
Este grup professional engloba totes les funcions de les persones que planifiquen, organitzen, coordinen i supervisen l'execució de tasques heterogènies, amb la responsabilitat d'ordenar el treball d'un conjunt de col·laboradors, també les funcions del personal que executa tasques que, sense implicar comandament, requereixen un alt nivell de complexitat i un contingut intel·lectual. Així com aquelles tasques que consisteixen a establir o desenvolupar programes o aplicar tècniques seguint instruccions generals.  
Este grup es divideix en distintes àrees professionals:  
Mestre tallador (guarnicioner, cadirer, boter). És qui, tenint coneixements suficients, efectua els talls necessaris en les pells ja siga perquè són llargues o per unió a altres, de forma que s'ajusten al producte a fabricar sense cap deixalla.  
Modelista-patronista / dibuixant-projectista. És qui té coneixements suficients per a obtindre un o més models que constituïsquen el catàleg d'articles de l'empresa.  
Encarregat de secció o cap de taller. És qui, amb coneixements suficients i sota les ordes directes del cap immediat/a dirigeix, organitza i controla amb responsabilitat el treball de la seua secció, així com dels processos de fabricació, i ordena la forma en què els treballs s'han de dur a terme. Així mateix, i dins de la secció, ha de controlar la posada a punt i maneig de les màquines, vetlar per la disciplina i la seguretat i higiene en el treball i desenvolupar la funció docent necessària.  
  
Encarregat general de fabricació. És qui, a les ordes de la directora o director tècnic o de fàbrica, amb els suficients coneixements teòrics pràctics, dots de comandament i experiència en l'àmbit de la seua professió, assumeix sota la responsabilitat de direcció, vigilància i compliment de tot el que es relaciona amb els processos de fabricació, i ordena la forma en què els treballs s'han de dur a terme.  
  
Article 44. Mobilitat funcional del treballador o treballadora  
44.1. treballs de superior i inferior categoria  
A) El treballador o treballadora que realitze funcions de categoria superior a les que corresponguen a la categoria o grup professional que tinguera reconegut, per un període superior a sis mesos durant un any, o a huit mesos durant dos anys, pot reclamar davant de la direcció de l'empresa la classificació professional adequada.  
B) Contra la negativa de l'empresa i amb un informe previ del comité d'empresa o si és el cas, dels delegats de personal, preceptivament amb caràcter previ a la reclamació davant de la jurisdicció competent, haurà de posar el coneixement de l'assumpte davant de la comissió paritària, que l'avaluarà i emetrà un dictamen.  
C) Quan s'exercisquen funcions de categoria superior, però no procedisca legalment o convencionalment l'ascens, el treballador o treballadora tindrà dret a la diferència retributiva entre la categoria assignada i la funció que efectivament realitze.  
D) Si, per necessitats peremptòries o imprevisibles de l'activitat productiva, l'empresari necessitara destinar un/a treballador/a a tasques corresponents a una categoria inferior a la seua, només podrà fer-ho pel temps imprescindible, tot mantenint-li la retribució i la resta de drets derivats de la seua categoria professional i comunicant-ho als representants legals dels treballadors.  
44.2. Ascensos  
L'ascens és la promoció del treballador o treballadora a un grup o categoria professional superior, i diferent del realitzat, amb caràcter permanent.  
El sistema bàsic d'ascens és el de valoració de la formació i mèrits del treballador o treballadora prenent com a referència les circumstàncies següents:  
1. Titulació adequada (si s'escau)  
2. Valoració acadèmica (si s'escau)  
3. Coneixement del lloc de treball  
4. Historial professional  
5. Exercici de funcions de superior grup professional  
6. Superació satisfactòria de les proves que a este efecte s'establisquen  
Si no hi ha acord entre l'empresa i el treballador o treballadora, s'haurà d'informar, amb caràcter previ a qualsevol reclamació davant de l'autoritat administrativa o judicial, la comissió paritària del fet o la discrepància.  
La comissió paritària està facultada per a fer les proves que estime pertinents per a determinar la competència professional del treballador o de la treballadora, la seua aptitud i idoneïtat per al lloc que reclama o la procedència sobre la seua adequació a la funció-categoria que tinga assignada quan la treballadora o treballador considere haver sigut classificat incorrectament, i emetre'n finalment un dictamen.  
  
Si no hi ha acord en el si de la comissió paritària es designarà la persona o persones que, en data de la reclamació, ostenten la qualificació necessària per a la resolució de l'assumpte, només en el cas o casos en què la treballadora o treballador afectat pertanya al grup professional 2n, qualificat com a personal obrer, informe que serà vinculant per a la resolució que adopte la comissió paritària.  
44.3. Formació. Formació contínua  
Les organitzacions firmants del present conveni s'adhereixen en tots els seus termes al III Acord Nacional de Formació Professional Contínua, en els àmbits funcional i territorial del referit conveni, subscrit per les confederacions empresarials i sindicals, com a millor forma d'organitzar i gestionar les accions de formació que es promouen en el sector.  
  
Les organitzacions firmants del present conveni consideren la formació contínua dels treballadors i treballadores un element estratègic que permet compatibilitzar la major competitivitat de les empreses amb la formació individual i el desenvolupament professional del treballador o treballadora.  
44.4. Cursos de formació  
Les empreses i els agents socials podran organitzar cursos de formació i perfeccionament del personal amb caràcter gratuït, a fi d'obintre promoció professional i capacitació. Així mateix, podran organitzar programes específics de formació professional per a la dona treballadora i de reciclatge professional per als tècnics.  
Es constituirà un comité paritari sectorial de formació format per un mínim de quatre representants de les organitzacions sindicals i altres quatre de les organitzacions empresarials, que tindran per objecte elaborar plans de formació professional destinats a adequar els coneixements professionals dels treballadors a les noves tecnologies, i a facilitar-los la formació professional.  
Seran funcions d'este comité paritari, a més de les que el III Acord Nacional de Formació Contínua reconeix a les comissions paritàries sectorials:  
- Realitzar, per mitjà d'entitats especialitzades, estudis de caràcter projectiu respecte de les necessitats de mà d'obra en el sector i les corresponents qualificacions.  
- Proposar i executar accions formatives en les diverses modalitats i nivells, ja siga amb programes que puguen impartir-se als centres de formació d'empresa o el que en el futur puguen constituir-se, com a través dels programes nacionals o internacionals desplegats per organismes competents.  
- Col·laborar, segons les pròpies possibilitats o per mitjà d'entitats especialitzades, amb el diagnòstic i el disseny de programes puntuals de formació en les empreses, tenint en compte les especificacions i necessitats concretes, així com les característiques genèriques o individuals de les treballadores i treballadors afectats.  
- Coordinar i seguir el desenvolupament de formacions en practiques dels alumnes que siguen rebuts per les empreses en el marc dels acords firmats a nivell sectorial o per empreses.  
- Avaluar de manera continuada totes les accions empreses a fi de revisar les orientacions, promoure noves activitats i actualitzar la definició dels objectius de la formació professional.  
- Impulsar un acord amb el ministeri o departament autonòmic corresponent, a fi de possibilitar en les millors condicions possibles l'accés dels alumnes de formació professional a les pràctiques reglades en les empreses.  
  
CAPÍTOL VII  
Drets socials - sindicals; drets de la dona   
i reserva de places  
  
Article 45. Acció sindical  
Els representants dels treballadors podran acordar l'acumulació en un/a d'ells de les hores concedides a la resta per a l'exercici de les seues funcions.  
Les hores consumides pels representants dels treballadors i treballadores que integren la comissió deliberadora del Conveni per la dita part en les reunions amb l'empresarial no es consideraran hores corresponents al crèdit per a l'exercici de les seues funcions i seran retribuïbles. Les empreses podran demanar justificació, als seus treballadors, de la personació en les reunions de negociació del conveni col·lectiu.  
El crèdit horari de l'article 68.e de l'Estatut dels Treballadors, a favor dels delegats i delegades de personal i membres del comité d'empresa per als centres de treball de fins a cent treballadors i treballadores, serà de setze hores.  
  
Article 46. Assemblees  
Els treballadors i treballadores podran celebrar assemblees als locals de l'empresa fora de les hores de treball, prèvia notificació escrita al representant legal de l'empresa amb indicació del motiu de la reunió feta pels representants legals dels treballadors, amb una antelació mínima de vint-i-quatre hores.  
Les empreses col·locaran, en lloc visible, un tauler d'anuncis al servei dels treballadors i les treballadores, així com al de les centrals sindicals amb presència en l'empresa.  
  
Article 47. Llicències per malaltia  
Els treballadors i treballadores disposaran d'un fons anual de setze hores retribuïdes a rendiment normal, és a dir, a salari conveni més antiguitat si és el cas, més participació en beneficis, exclusivament per a visites mèdiques de medicina General, quan l'horari de consulta coincidisca amb el treball, i hauran de justificar l'absència del seu lloc de treball pel motiu referenciat.  
El justificant mèdic model P-10 tindrà la consideració d'absència justificada al lloc de treball, pel temps establit en el justificant o del que es deduïsca raonablement de l'assistència mèdica prestada i en idèntics termes a un comunicat ordinari d'IT.  
  
Article 47 bis. Prestació empresarial en la situació d'incapacitat temporal per contingències comunes o accident no laboral  
Les empreses abonaran als treballadors i treballadores en situació d'incapacitat temporal per malaltia comuna o accident no laboral el 50 % de la base de cotització, durant els tres primers dies de baixa que es produïsquen l'any.  
  
Article 48. Drets de la dona, igualtat d'oportunitats i no discriminació de les persones amb discapacitat  
La igualtat de tracte serà principi general d'este conveni col·lectiu. La dona gaudirà de tots els drets reconeguts en la llei. La dona té dret a prestar serveis laborals en plena situació d'igualtat jurídica amb l'home i a percebre, per això, idèntica retribució.  
  
Cap clàusula d'este conveni, ni de contracte individual atorgat per dona, podrà ser interpretada en sentit que implique diferències discriminatòries en les categories professionals, condicions de treball o remuneracions, entre els treballadors de l'un o l'altre sexe. Quant als altres drets de la dona, caldrà ajustar-se a la legislació laboral aplicable, per exemple en matèria de protecció de la maternitat.  
L'empresari adoptarà les mesures necessàries per a evitar l'exposició de les treballadores en situació d'embaràs o part recent als riscos determinats en l'avaluació a què es refereix l'article 26 de la Llei 39/1999, que poden afectar la salut de les treballadores o del fetus, a través d'una adaptació de les condicions o del temps de treball de la treballadora afectada, en els termes que preveu l'article 26 de la mencionada llei.  
La treballadora embarassada tindrà dret a absentar-se del lloc de treball, amb dret a remuneració, per a la realització d'exàmens prenatals i tècniques de preparació al part, previ avís a l'empresari i justificació de la necessitat que es realitzen dins de la jornada de treball.  
  
Reducció de jornada per motius familiars  
Les treballadores i treballadors, per lactància d'un fill menor de nou mesos, tindran dret a una hora d'absència del treball, que podran dividir en dues fraccions. La dona, per la seua voluntat, podrà substituir este dret per una reducció de la seua jornada en mitja hora amb la mateixa finalitat. Este permís el podrà gaudir indistintament la mare o el pare, en el cas que ambdós treballen.  
La concreció horària i la determinació del període de gaudi del permís de lactància i de la reducció de la jornada, previstos en els apartats 4 i 5 d'este article, correspondrà a la treballadora, dins de la jornada ordinària. Haurà de preavisar l'empresari amb quinze dies d'antelació la data en què es reincorporarà a la jornada ordinària.  
Les discrepàncies sorgides entre empresari i treballadora sobre la concreció horària i la determinació dels períodes de gaudi previstos en els apartats 4 i 5 d'este article les resoldrà la jurisdicció competent a través del procediment que estableix l'art. 138 bis de la Llei de Procediment Laboral.  
Suspensió amb reserva de lloc de treball (maternitat)  
En el supòsit de part, la suspensió tindrà una durada de setze setmanes, que es gaudiran de forma ininterrompuda, ampliables en el supòsit de part múltiple en dues setmanes més per cada fill a partir del segon. El període de suspensió es distribuirà a opció de la interessada, sempre que sis setmanes siguen immediatament posteriors al part. En cas de defunció de la mare, el pare podrà fer ús de la totalitat o, si és el cas, de la part que reste del període de suspensió.  
No obstant això, i sense perjuí de les sis setmanes, immediates posteriors al part, de descans obligatori per a la mare, en el cas que el pare i la mare treballen, esta, a l'iniciar-se el període de descans per maternitat, podrà optar perquè el pare gaudisca d'una part determinada i ininterrompuda del període de descans posterior al part bé de forma simultània o successiva amb el de la mare, llevat que en el moment de la seua efectivitat la incorporació al treball de la mare supose un risc per a la seua salut.  
En els supòsits d'adopció i acolliment, tant preadoptiu com permanent, de menors de fins a sis anys, la suspensió tindrà una durada de setze setmanes ininterrompudes, ampliable en el supòsit d'adopció o acolliment múltiple en dues setmanes més per cada fill a partir del segon, comptades a l'elecció del treballador o treballadora, bé a partir de la decisió administrativa o judicial d'acolliment, bé a partir de la resolució judicial per la qual es constitueix l'adopció. La durada de la suspensió serà, així mateix, de setze setmanes en els supòsits d'adopció o acolliment de menors majors de sis anys d'edat, quan es tracte de menors discapacitats o minusvàlids o que per les seues circumstàncies i experiències personals o que per provindre de l'estranger, tinguen especials dificultats d'inserció social i familiar degudament acreditades pels serveis socials competents. En el cas que la mare i el pare treballen, el període de suspensió es distribuirà a opció de les persones interessades, que podran gaudir-lo de forma simultània o successiva, sempre amb períodes ininterromputs i amb els límits assenyalats.  
  
En els casos de gaudi simultani de períodes de descans, la seua suma no podrà excedir de les setze setmanes previstes en els apartats anteriors o de les que corresponguen en cas de part múltiple.  
  
Els períodes a què es refereix el present article podran gaudir-se en règim de jornada completa o a temps parcial, amb l'acord previ entre els empresaris i les treballadores o treballadors afectats, en els termes que reglamentàriament es determinen.  
En els supòsits d'adopció internacional, quan siga necessari el desplaçament previ dels pares al país d'origen de l'adoptat, el període de suspensió, previst per a cada cas en el present article, podrà iniciar-se fins a quatre setmanes abans de la resolució per la qual es constitueix l'adopció.  
Igualtat d'oportunitats. Les parts afectades per este conveni es comprometen a promoure el principi d'igualtat d'oportunitats i no discriminació per raó de discapacitat, edat, malaltia, nacionalitat, origen racial o ètnic, orientació sexual i religió. Este compromís comporta remoure els obstacles que puguen incidir en el no compliment de la igualtat de condicions, i vetlar de forma específica que no es produïsquen discriminacions indirectes.  
Tampoc no podran ser discriminats els empleats per raons de discapacitat, sempre que es troben en condicions d'aptitud per a exercir el treball o ocupació.  
Les parts firmants d'este conveni declaren i fan constar la seua preocupació pels sectors de població laboral amb dificultats per a aconseguir ocupació, com ara: dones subrepresentades, persones jóvens desempleades, persones aturades de llarga durada, persones desempleades majors de 45 anys, persones amb discapacitat. En este sentit les parts coincideixen en la necessitat de propiciar la contractació d'estos col·lectius.  
Vigilància de la salut. Els serveis de salut formularan recomanacions sobre modificacions del treball, dels equips i del medi ambient de treball, igualment formularan recomanacions per a la protecció de grups vulnerables que, per les seues característiques, presenten riscos específics, com ara hipersensibilitats, malalties cròniques o discapacitats.  
  
En matèria de seguretat i salut laboral, es garantirà de manera específica la protecció dels treballadors i treballadores que, per les seues característiques personals o estat biològic conegut, inclús els que tinguen reconeguda la situació de discapacitat física, psíquica o sensorial, siguen específicament sensibles als riscos derivats del treball.  
  
L'empresa haurà de fer l'esforç que siga necessari i adoptar les mesures necessàries per a readaptar a un nou lloc de treball d'acord amb la situació actual de la treballadora o treballador, a tots aquells que per qualsevol causa pogueren estar, o patir en el futur, una discapacitat física o psíquica sobrevinguda.  
Els treballadors i les treballadores no seran empleats en aquells llocs de treball en què, a causa de les característiques personals, l'estat biològic o per la seua discapacitat física, psíquica o sensorial degudament reconeguda, puguen ?ells o les altres persones presents en el centre de treball- posar-se en situació de perill, o, en general, quan es troben manifestament en estats o situacions transitòries que no responguen a les exigències psicofísiques dels respectius llocs de treball.  
  
  
CAPÍTOL VIII  
Salut laboral i medi ambient  
  
Article 49. Seguretat i higiene i prevenció de riscos laborals  
En matèria de seguretat i higiene en el treball, les empreses i els treballadors i treballadores compliran el que estableix la Llei 31/ 1995, de Prevenció de Riscos Laborals.  
  
CAPÍTOL IX  
Faltes i sancions  
  
Secció primera  
Faltes i sancions  
  
Article 50. El seu desplegament en els reglaments  
En el reglament de règim interior de cada empresa es regularà i desenvoluparan, amb la màxima precisió possible, tots els detalls, requisits i circumstàncies, per a l'efectivitat i compliment dels principis generals consignats anteriorment.  
  
Article 51é. Lleus  
Són faltes lleus:  
1) Faltar un dia al treball sense causa justificada.  
2) Fins a tres faltes de puntualitat en un mes.  
3) Abandonar el lloc de treball o servei durant un temps breu dins de la jornada de treball, sense permís.  
4) Els xicotets descuits en la realització del treball i en la conservació de les màquines, ferramentes i materials.  
5) La inobservança dels reglaments i ordes de servei, així com la desobediència als comandaments; tot això en matèria lleu.  
6) La falta de respecte en matèria lleu a les persones subordinades, els companys i companyes, els comandaments i el públic, així com discutir-hi.  
7) La falta de neteja personal, així com a les dependències, serveis i estris de l'empresa.  
8) No comunicar a l'empresa els canvis de domicili o les dades necessàries per a la Seguretat Social i medicina d'empresa.  
  
Article 52é. Greus  
Són faltes greus:  
1) La doble comissió de falta lleu dins del període d'un mes.  
2) La falta de dos dies al treball durant el període d'un mes sense causa justificada  
3) L'entorpiment, l'omissió maliciosa i el falsejament de les dades, qüestions i fets que poden afectar la Seguretat Social i medicina d'empresa.  
4) L'incompliment de les normes generals, les del reglament de l'empresa en matèria de seguretat i higiene en el treball. Serà falta molt greu quan tinga conseqüències en les persones, màquines, materials instal·lacions o edificis.  
5) La desobediència als comandaments en qüestions de treball.  
6) La voluntària disminució i baixa qualitat en el treball.  
7) L'ocupació del temps, materials, màquines i estris de treball en qüestions alienes.  
8) Les injúries proferides contra persones i institucions de tota índole.  
9) La suplantació activa o passiva de la personalitat.  
10) L'embriaguesa no habitual durant el treball.  
  
Article 53. Molt greus  
Són faltes molt greus:  
1) La reiteració en falta greu dins del període d'un mes, sempre que hagen sigut sancionades.  
2) La falta al treball de sis dies durant el període de quatre mesos, sense causa justificada.  
3) Més de dotze faltes de puntualitat en un període de sis mesos o de vint-i-cinc en un període d'un any.  
4) La falsedat, la deslleialtat, el frau, l'abús de confiança, la competència il·lícita amb l'empresa i el furt o el robatori, tant als companys i companyes de treball com a l'empresa o a tercers, dins de la seua dependència o durant l'exercici de treball o serveis per compte de l'empresa.  
  
5) Fer desaparéixer, inutilitzar, causar desperfectes o modificacions malicioses en primeres matèries, productes, útils, ferramentes, màquines, aparells, instal·lacions, edificis, efectes i documents de l'empresa.  
6) La indisciplina o desobediència al reglament de règim interior de l'empresa o a les ordes dels caps, així com també induir-les, quan tinga una especial gravetat.  
7) La participació directa o indirecta en la comissió de delicte, qualificat com a tal en el Codi Penal.  
8) La falsedat en les circumstàncies d'accidents de treball, la simulació de malalties i la prolongació maliciosa, fingida en la curació.  
  
9) L'embriaguesa habitual durant el treball.  
10) L'abandó del treball que implique un greu perjuí econòmic per a l'empresa.  
11) La disminució voluntària i continuada de rendiment.  
12) La comissió d'actes immorals als locals i dependències de l'empresa, dins o fora de la jornada de treball.  
13) Totes les consignades en l'Estatut dels Treballadors considerades com a causes justes d'acomiadament.  
14) Passar a prestar servei a una altra, competidora, no estant autoritzat; revelar secrets o dades d'obligada reserva, falsificar o tergiversar dades o documents, ofendre greument i públicament empresa o els seus directors o els seus companys o companyes de treball.  
15) L'abús d'autoritat per part de caps serà sempre considerat com a falta molt greu, i qui la patisca ho posarà en coneixement de la direcció de l'empresa, en un termini no superior a quinze dies naturals, perquè se n'instruïsca l'oportú expedient.  
16) La valoració de les faltes i les corresponents sancions imposades per la direcció de l'empresa seran sempre recurribles davant del jutjat del social corresponent.  
17) L'assetjament sexual.  
  
Article 54. Sancions  
Les sancions màximes que poden imposar-se són les següents:  
- Per falta lleu. Amonestació verbal. Amonestació per escrit. Suspensió d'ocupació i sou per un dia.  
- Per falta greu. Suspensió d'ocupació i sou de dos a quinze dies. Inhabilitació per a l'ascens per un període de fins a un any.  
- Per falta molt greu. Suspensió d'ocupació i sou de quinze a seixanta dies. Inhabilitació per a l'ascens per un període de fins a cinc anys. Acomiadament.  
  
Article 55. Prescripció  
Les faltes lleus prescriuran al cap de deu dies; les greus, als vint dies, i les molt greus als seixanta dies, a partir de la data en què l'empresa en va tindre coneixement de la comissió, i en tot cas, als sis mesos d'haver sigut comesa.  
  
DISPOSICIONS ADDICIONALS  
  
Primera  
Les parts firmants d'este conveni consideren convenient eradicar la pluriocupació, com a regla general. A este efecte s'estima necessari que s'apliquen amb el màxim rigor les sancions previstes en la legislació vigent, en els casos de treballadores o treballadors no donats d'alta en la Seguretat Social, per estar-ho ja en una altra empresa.  
Per a coadjuvar a fi de controlar la pluriocupació, es considera essencial el compliment exacte del requisit de donar a conéixer els representants legals del personal, els butlletins de cotització a la Seguretat Social, així com els models de contracte de treball que obligatòriament han de ser per escrit, així com els documents relatius a la terminació de la relació laboral.  
  
Segona  
Les empreses es comprometen a facilitar la labor sindical a les centrals sindicals que intervenen en la negociació d'este conveni.  
  
  
Tercera  
Tot el personal serà tractat amb la dignitat que correspon a la persona i sense discriminació per raó de sexe, i no es permetetrà l'assetjament sexual ni les ofenses basades en el sexe, tant físiques com verbals.  
  
  
Quarta  
Les empreses i els representants de les treballadores i treballadors podran confeccionar, de mutu acord, i si és possible en el mes de gener de cada any, el calendari laboral de l'empresa per al dit any. Este calendari haurà de ser referendat pels treballadors i treballadores, i la seua aprovació per la majoria obligarà tot el personal de l'empresa.  
  
  
A continuació s'inclou l'annex de les taules salarials vigents l'any 2015  
  
  
ANNEX I  
Taula salarial vigent any 2015  
  
GRUP PROFESSIONAL PRIMER. SUBALTERNS: retribució mensual  
  
 Euros(?)  
 Salari base Plus Activitat   
 antiguitat consolidada  
Magatzemista/Llister: 752,83 180,17 519,44  
Ordenança: 752,83 180,17 519,44  
Xofer: 778,81 191,47 537,37  
Grum o ordinari: 752,83 180,17 519,44  
  
Grums o ordinaris amb contracte celebrat amb anterioritat al 01/01/98 seran retribuïts conforme al salari mínim interprofessional.  
  
  
  
GRUP PROFESSIONAL SEGON. PERSONAL OBRER: retribució diària  
  
 Euros (?)  
 Salari base Plus Activitat   
 antiguitat consolidada  
Oficial de primera: 26,76 9,26 18,49  
Oficial de segona: 26,04 8,99 17,98  
Oficial de tercera: 25,59 8,71 17,65  
Especialista i ajudant: 25,32 8,48 17,48  
Peó: 24,97 8,48 17,48  
Aprenent 1r any: 21,66  
Aprenent 2n any: 23,22  
Aprenent 3r any: 25,56  
Cont. formació 21,74  
  
  
GRUP PROFESSIONAL TERCER. PERSONAL ADMINISTRATIU I PERSONAL MERCANTIL: Retribució mensual  
  
 Euros (?)  
 Salari base Plus Activitat   
 antiguitat consolidada  
Cap de secció: 855,17 266,83 590,54  
Cap de negociat: 827,93 268,10 571,27  
Cap de compres i vendes 973,20 246,43 671,48  
Cap de magatzem: 911,95 238,08 627,78  
Oficial de primera: 804,10 251,55 554,81  
Oficial de segona: 781,77 240,99 539,41  
Viatjant: 827,91 221,81 571,26  
Auxiliar: 767,35 234,60 529,46  
Depenent de magatzem: 752,83 207,37 519,44  
Telefonista: 752,83 209,76 519,44  
  
  
GRUP PROFESSIONAL QUART. PERSONAL TÈCNIC NO TITULAT: Retribució mensual  
  
 Euros (?)  
 Salari base Plus Activitat   
 antiguitat consolidada  
Encarregat general de fabricació: 995,52 276,72 686,95  
Encarregat secció i cap de taller: 884,04 276,72 609,85  
Modelista-Patronista: 790,67 263,81 545,55  
Dibuixant-Projectista: 790,67 263,81 545,55  
Mestre tallador: 790,67 263,81 545,55  
  
  
ANNEX II  
Extracte informatiu sobre drets de treballadors/es  
  
A) De la llei de llibertat sindical  
1r) Tots els treballadors i treballadores tenen dret a sindicar-se lliurement per a la promoció i defensa dels seus drets i interessos econòmics i socials.  
2n) La llibertat sindical comprén:  
a) El dret a fundar sindicats sense autorització prèvia, així com el dret a suspendre'ls i extingir-los, per procediments democràtics.  
  
b) El dret de la treballadora o treballador a afiliar-se al sindicat que trie, amb la sola condició d'observar-ne els estatuts, o a separar-se d'aquell en què estiguera afiliat, i ningú no pot ser obligat a afiliar-se a cap sindicat.  
c) El dret de les afiliades i afiliats a triar lliurement qui els representa dins de cada sindicat.  
d) El dret a l'activitat sindical.  
3r) El personal afiliat a un sindicat podrà, en l'àmbit de l'empresa o centre de treball:  
a) Celebrar reunions prèvia notificació a la persona empresària, i recaptar quotes i distribuir informació sindical fora de les hores de treball i sense pertorbar l'activitat normal de l'empresa.  
b) Rebre la informació que li trameta el seu sindicat.  
4t) L'empresari o empresària procedirà al descompte de la quota sindical sobre els salaris i a efectuar la corresponent transferència, a sol·licitud del sindicat del personal afiliat i prèvia conformitat sempre del dit personal.  
5t) Qualsevol treballador, treballadora o sindicat que considere lesionats els drets de llibertat sindical, per actuació de l'ocupador, associació patronal, administracions públiques o qualsevol altra persona, entitat o corporació pública o privada, podrà demanar la tutela del dret davant de la jurisdicció competent, a través del procés de protecció jurisdiccional dels drets fonamentals de la persona.  
Expressament seran considerats lesions a la llibertat els actes d'ingerència consistents a fomentar la constitució de sindicats dominats o controlats per un ocupador o una associació empresarial, o a sostindre econòmicament, o en una altra forma, sindicats amb el mateix propòsit de control.  
6t) Els que ostenten càrrecs electius a nivell provincial, autonòmic o estatal, en les organitzacions sindicals més representatives, tindran dret:  
  
- A l'assistència i l'accés als centres de treball per a participar en activitats pròpies del seu sindicat o del conjunt de treballadors i treballadores, prèvia comunicació a l'empresari i sense que l'exercici d'eixe dret puga interrompre el desenvolupament normal del procés productiu.  
  
- Serà aplicable el que disposa l'article 49 del conveni.